Predkladacia správa

         Návrh  zákona Národnej rady Slovenskej republiky, ktorým sa mení a dopĺňa zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov  sa predkladá v súlade s uznesením vlády Slovenskej republiky č. 1154  zo dňa 12.12.2001, ktorým boli schválené prioritné úlohy vlády SR vyplývajúce z Pravidelnej správy Európskej komisie o pripravenosti SR na členstvo v Európskej únii z 13.11.2001.  Prijatie predloženej novely je nevyhnuté v súvislosti s problematikou požiadavky na slovenské občianstvo pri výkone povolaní v oblasti lotérií a hier, ktorá je  súčasťou  v  kapitole č. 2  – Voľný pohyb osôb a odstránením  zostávajúcich diskriminačných prekážok týkajúcich sa práva na zakladanie podnikov a poskytovania služieb podľa kapitoly  č. 3 –  Slobodné poskytovanie služieb - v prístupovom procese do ES, resp. EÚ.

         Úloha predložiť novelu zákona č. 194/1990 Zb. o lotériách a iných podobných hrách  do legislatívneho procesu je obsiahnutá aj v Pláne legislatívnych úloh vlády SR na rok 2002 (uznesenie vlády SR č. 1203 z 19.12.2001).

         Návrhom zákona sa  najmä odstraňuje  diskriminačný prístup  k výkonu povolaní a odborných činností vykonávaných v kasínach a odstraňuje  sa zostávajúce obmedzenie majetkovej účasti zahraničných osôb so sídlom alebo trvalým pobytom v členských štátoch Európskeho hospodárskeho priestoru a OECD na spoločnostiach prevádzkujúcich lotérie a iné podobné hry na území Slovenskej republiky. Súčasne sa  upravuje postup pri povoľovaní lotérií a iných podobných hier, ich prevádzkovaní a pri výkone štátneho dozoru.

        Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

        K návrhu zákona sa uskutočnilo riadne vnútrorezortné a medzirezortné pripomienkové konanie. Vecné a  legislatívno-technické pripomienky boli vyhodnotené a zapracované do predkladaného návrhu zákona. Materiál sa predkladá bez rozporov. Návrh zákona bol prerokovaný Legislatívnou radou vlády SR dňa 26.3.2002. Legislatívna rada po prerokovaní odporučila vláde  SR  návrh  schváliť  v novom  znení so zapracovanými pripomienkami prijatými  na jej rokovaní. 

        Prijatie navrhovaného zákona nebude mať dopad na štátny rozpočet ani na  rozpočty vyšších územných celkov a  obcí. Predkladaný návrh zákona nemá finančný, ekonomický ani environmentálny vplyv ani vplyv na zamestnanosť a na tvorbu pracovných miest.